**Latvijas Republikas Tiesībsargam**

A.god. J.Jansona kungam

Baznīcas ielā 25

Rīgā, LV-1010

*Par atšķirīgas attieksmes*

*izmantošanu apdrošināšanas prēmijas*

*un apdrošināšanas atlīdzības noteikšanā*

Atbildot uz Jūsu 2011.gada 29.aprīļa vēstuli Nr.1-5/90 par atšķirīgas attieksmes izmantošanu apdrošināšanas prēmijas un apdrošināšanas atlīdzības noteikšanā, informējam par plānoto rīcību attiecībā uz Eiropas Savienības Tiesas prejudiciālu nolēmumu lietā C-236/09.

Saskaņā ar 2011.gada 1.marta Eiropas Savienības Tiesas prejudiciālu nolēmumu lietā C-236/09 Padomes 2004.gada 13.decembra direktīvas 2004/113/EK, ar kuru īsteno principu, kas paredz vienlīdzīgu attieksmi pret vīriešiem un sievietēm, attiecībā uz pieeju precēm un pakalpojumiem, preču piegādi un pakalpojumu sniegšanu, 5. panta 2. punkts nav spēkā no 2012.gada 21.decembra. Līdz ar to visām dalībvalstīm jāizdara atbilstoši grozījumi savā likumdošanā ne vēlāk kā līdz 2012.gada 21.decembrim.

Atšķirīgas attieksmes izmantošanu apdrošināšanas prēmijas un apdrošināšanas atlīdzības noteikšanā, izmantojot dzimumu kā noteicošo faktoru, nosaka Apdrošināšanas sabiedrību un to uzraudzības likuma 5.1 pants un 2009.gada 8.septembra Ministru kabineta noteikumi Nr.1002 „Noteikumi par atšķirīgas attieksmes izmantošanu apdrošināšanas prēmijas un apdrošināšanas atlīdzības noteikšanā”.

Informējam, ka šobrīd izstrādes procesā ir jauns likumprojekts, ar kuru tiks ieviesta Eiropas Parlamenta un Padomes 25.12.2009. direktīva 2009/138/EK par uzņēmējdarbības uzsākšanu un veikšanu apdrošināšanas un pārapdrošināšanas jomā (Maksātspēja II). Direktīvas 2009/138/EK prasības Latvijas normatīvajos aktos ir jāievieš līdz 2012.gada 31.oktobrim. Minētajā likumprojektā tiks ņemts vērā Eiropas Savienības Tiesā pieņemtais nolēmums un tiks izslēgtas pašreiz spēkā esošās normas par atšķirīgas attieksmes apdrošināšanas prēmijas un apdrošināšanas atlīdzības noteikšanā, izmantojot dzimumu kā noteicošo faktoru, pieļaujamību. Ņemot vērā iepriekš minēto, jaunajā likumprojektā netiks iekļauts deleģējums izdot Ministru kabineta noteikumus.

Jaunais likumprojekts aizstās Apdrošināšanas sabiedrību un to uzraudzības likumu un stāsies spēkā nevēlāk kā 2012.gada 31.oktobrim, t.i. pirms Direktīvas 2004/113/EK 5.panta 2.punkts zaudēs spēku. Līdz ar to Apdrošināšanas sabiedrību un to uzraudzības likumā grozījumus nav plānots veikt.

Ar cieņu

Ministru prezidents V.Dombrovskis

Belova 67083816